google/wiki40b huggingface dataset:
Väike-Patarei tänav

Väike-Patarei tänav on tänav Tallinnas Põhja-Tallinna linnaosas Kalamaja asumis. Tänav algab Suur-Patarei tänavalt ja lõpeb Vana-Kalamaja tänaval. Väike-Patarei tänav on enam-vähem kagu–loodesuunaline ja ligikaudu 300 meetri pikkune.
Tänav sai nime 1877. aastal. Väike-Patarei tänava saksakeelne nimi oli Kleine Batterie-Strasse ja venekeelne nimi Малая Батарейная улица.
Väike-Patarei tänav on hoonestatud valdavalt kahekorruseliste puitelamutega. Üks neist on Rootsi abiga renoveeritud Säästva Renoveerimise Infokeskuseks. Kummalgi pool tänavat on üks erand: paaritute numbrite poolel Tallinna Elektrijaama inseneride jaoks ja külaliskorteriteks 1930. aastail ehitatud neljakorruseline krohvitud kivimaja ning paarisnumbrite poolel 19. sajandil ehitatud kahekorruseline tellishoone (ohvitseride kasarm Väike-Patarei 10), kus on nii enne Esimest kui ka Teist maailmasõda asunud mitmesuguseid riigiasutusi ja mida tänapäeval kasutatakse elamuna.
Tori sild

Tori sild on Pärnu-Tori maanteel olev sild.
Sild valmis 1956. aastal ja selle pikkus on 136 m.
Hundikuristiku oja

Hundikuristiku oja (ka Kohaoja) on oja Tallinnas Kadriorus.
Hundikuristiku oja algab Lasnamäelt, laskub Hundikuristikus pangaojana alla Kadriorgu, kus praegugi on veel jälgitav Joa, Kuristiku ja Oru tänava vahelises kvartalis.
Oja oli 3,5 km pikk ja suundus praeguse Russalka juures Tallinna lahte. Lasnamäel on Hundikuristiku oja säng enamasti veeta.
Marta (eesnimi)

Marta on naisenimi.
2018. aasta seisuga oli see Eestis populaarsuselt 156. naisenimi. 1. jaanuari 2018 seisuga oli Eestis eesnimi Marta 1206 naisel.
Wolmar Anton Pancovius

Wolmar Anton Pancovius (1665 Narva – 14. september/25. september 1727 Järva-Madise) oli Eesti vaimulik.
Ta õppis usuteadust (immatrikuleeriti 1. oktoobril 1685) Rostocki ülikoolis, hiljem Halle ülikoolis. Ordineeriti 5. mail 1693 õpetajaks.
Ta oli aastatel 1693–1727 (kutsuti 2. jaanuaril 1692) Järva-Madise Püha Matteuse koguduse õpetaja. Järva praostkonna praostiks sai aastal ta aastal 1711 ja Eestimaa konsistooriumi assessoriks 15. märtsil 1715. Eemaldati 23. juunil 1726 praostiametist ja pooleks aastaks õpetajaametist, kuna oli laulatanud ema kasuõe ilma konsistooriumi teadmata.
Aastal 1695 tegeles ta Johannese evangeeliumi eestikeelse tõlkega.

Isiklikku

Tema isa Christian Pancovius oli Pilistvere Andrease koguduse õpetaja, emapoolne vanaisa Ludwig Wagner oli Türi Püha Martini koguduse õpetaja.
Raevangla fotomuuseum

Fotomuuseum on Tallinnas endises Raevanglas asuv muuseum, mis asutati aastal 1980. Fotomuuseum on Tallinna Linnamuuseumi filiaal.
Aastal 1983 avas Tallinna Linnamuuseum Raevanglas fotoosakonna, mis aastast 1991 kandis nime Raevangla fotomuuseum.
Raevangla mõlemal korrusel on üles pandud püsiekspositsioonid, mis tutvustavad Eesti fotograafia ajalugu aastatel 1840-1940. Peale fotode on eksponeeritud ka tolleaegset fotoinventari, näiteks vanaaegseid kaameraid.
Fotomuuseumi galeriis ja suvehooajal ka fotohoovis, toimuvad näitused ja üritused.
Supeluse tänav (Pärnu)

Supeluse tänav on tänav Pärnus.
Tänav sai praeguse nime 1923.
Nõukogude ajal kandis nime Nõukogude tänav.
Raul Raudsepp

Elulugu

Raul Raudsepp on kolhoosnike poeg.
Lõpetas 1976 Põlva Keskkooli ja 1988 TÜ bioloogiaosakonna; 1989–1991 Eesti Teaduste Akadeemia Keemilise ja Bioloogilise Füüsika Instituudi (KBFI) aspirant. Oli 1988–1989 Kuusalu kolhoosi näidisabiettevõtte Bioestron mikrobioloog, aastast 1991 KBFI taimeviroloogia grupi nooremteadur.

Teadustöö

Uurimisvaldkond: positiivse RNA ahelaga taimeviiruste (peamiselt kartuliviiruste A, L, M, S, X ja Y) kattevalkude antigeense struktuuri uurimine, kasutades selleks immunokeemilisi, insenerigeneetilisi, biokeemilisi jms uurimismeetodeid, kartuliviiruse A mittestruktuursete valkude ehituse ja funktsioonide selgitamine.
Vello Simre

Vello Simre (kuni 1935. aastani Johannes Voldemar Simtmann; 18. november 1890 Tännapere, Viisu vald, Järvamaa – 8. juuli 1941 Tartu) oli eesti õpetaja.
Ta õppis 1912–1915 Peterburi ülikooli füüsika-matemaatika- ning 1915–1916 ja 1920–1927 (lõpetas) Tartu Ülikooli loodusteaduskonnas.
Vello Simre osales Esimeses maailmasõjas ja Vabadussõjas, 1919–1920 oli ta Saaremaa Ühisgümnaasiumi ja alates 1920. aastast Hugo Treffneri Gümnaasiumi õpetaja.
Mõrvati Tartu vanglas (massimõrv Tartu vanglas).
Tartu Ingerisoomlaste Selts

Tartu Ingerisoomlaste Selts on Eesti ingerisoomlaste organisatsioon. Organisatsiooni kontor asub Tartus aadressil Veski tänav 35. Organisatsiooni juhatuse esimees on Ester Pruul.
Organisatsioon asutati 20. oktoobril 1998.
Organisatsiooni juures tegutseb segakoor Kiuru ja kirikukoor Maarja.
Kareda Valla Raamatukogu

Kareda Valla Raamatukogu on rahvaraamatukogu Järva vallas Peetris Kareda Valla Majas. Raamatukogu oli ainus Kareda vallas.
Kareda Valla Majas tegutseb kogu alates 1996. aastast.
1997. aastal avati raamatukogu ruumides avalik internetipunkt, mis oli esimene Järvamaal.
Wilhelm Sabler

Thomas Wilhelm Friedrich Sabler (Venemaal tuntud kui Vassili Fjodorovitš, vene keeles Василий Фёдорович Саблер) (18. august (ukj 29. august) 1799 Tallinn – 18. november (ukj 30. november) 1877 Novgorod) oli Eesti arstiteadlane.

Elulugu

Thomas Wilhelm Friedrich Sabler oli baltisakslane.
Õppis 1819–1823 TÜ arstiteaduskonnas, meditsiinidoktor (TÜ, 1823), väitekiri "Specimen inaugurale medico-chirurgicum, sistens observationes et animavedversions de coxolgia, quod, consentiente amplissimo medicum ordine …" (Dorpat, 1824). Töötas aastast 1824 arstina Venemaal, oli sh aastast 1826 Moskvas Katariina hospitali arst ja vanemarst ning Preobraženski hospitali ülemarst. Aastast 1870 pensionil.
Francisco Franco

Franco diktatuur

Peale Hispaania kodusõja lõppu kehtestati riigis Franco diktatuur. Diktaator võttis võimu üle Rahvuslikult Valitsuselt ning sai Hispaania riigipeaks. Teise maailmasõtta Franco ei sekkunud, kuigi Hitler seda temalt ootas. Ta lasi vaid moodustada vabatahtlikest koosneva Sinise Diviisi, mis sõdis koos Saksa vägedega idarindel.
Franco oli poliitilistelt vaadetelt pigem traditsionalist kui fašismi pooldaja. Tema režiimi on nimetatud klerikaalseks ehk kirikumeelseks autoritarismiks. Franco oli kommunismi vastane, mistõttu 1940. aasta märtsis kehtestas seaduse, mis keelas ära Kommunistliku Partei ja vabamüürluse.
Pärast sõja lõppu hakkas Franco järk-järgult tegema muudatusi monarhia taastamiseks. Tal oli sügavaid kahtlusi Hispaania kuningliku perekonna eriharude (alfonsiinide ja karlistide) konkureerimise ja nende sugulusabieludest tingitud pärilike haiguste osas. Seetõttu otsustas Franco, et monarhia taastatakse alles pärast tema surma ning määras troonipärijaks prints Juan Carlose.
Üleminek Franco isikuvõimult konstitutsioonilisele monarhiale algas Hispaanias 1950. aastate lõpul töölisstreikide, tudengirahutuste jmt meeleavaldustega. Franco lasi laguneda Hispaania koloniaalimpeeriumil.
Seitsmekümnendate aastate keskel oli Euskadi ta Askatasuna (ETA) Franco-Hispaanias innukas demokraatia ja vabaduse eest võitleja, sest Franco keelas baski keele ja piinas baski haritlasi.  
Franco surma järel sai kuningaks Juan Carlos I, kes kehtestas riigis konstitutsioonilise monarhia.

Suhted Eestiga

Hispaania riigipeana suhtus Francisco Franco Eestisse sõbralikult, võttes vastu Eesti esindajad Karl Robert Pusta ja Villibald Raua.

Franco mälestus

1959. aastal püstitati Madridi San Juan de la Cruzi väljakule Franco kuju, mis võeti maha alles 2005. aasta alguses, sest kuju hakkas segama sealset ehitustööd. Teine põhjus kuju kõrvaldamiseks oli ministeeriumi sõnul asjaolu, et "enamikule elanikest see ei meeldinud". Kuju mahavõtmisel laulsid Franco toetajad Hispaania fašistide hümni "Cara al Sol".
Francisco Franco on palmariaanliku katoliku kiriku pühak.
Dementorid

Dementorid olid J. K. Rowlingu romaanisarjas "Harry Potter" võlurite vangla Azkabani valvurid kuni 1998. aasta suveni. Peale seda eemaldas uus võlukunstiminister Kingsley Shacklebolt nad sealt.

Tutvustus

Dementorid on armutud olendid. Nad äratavad inimestes ellu nende halvimad mälestused ja seetõttu paljud inimesed minestavad. Mugud neid ei näe, kuid tajuvad küll. Dementorid ei tee vahet nendel, keda nad jahivad ja nendel, kes neile ette jäävad. Dementor võib imeda ohvrist kõik õnneliku välja ja lõpuks teda "suudelda". Kui suudlus on sooritatud, ei ole ohvril enam hinge.

Ustavus

Dementorid on ustavad neile, kes suudavad rohkem hüvesid ehk rohkem inimesi neile pakkuda. Harry Potteri romaanisarja alguses valvasid nad võlurite vanglat, kuid hiljem liitusid Lord Voldemortiga, kuna too lubas neil rohkem hävingut korraldada.

Dementoritega võitlemine

Dementoreid suudab tõrjuda ainult patronus, mille esile kutsumisega enamik võlureid ja nõidu jäävad hätta.
All Things Go

"All Things Go" on Ameerika räppari ja laulja Nicki Minaji laul tema kolmandalt stuudioalbumilt "The Pinkprint". Laul väljastati 3. detsembril 2014. Laulu sõnad räägivad Nicki isikliku elu raskustest, millest ta on pidanud üle saama, alates pereprobleemidest ja abordist kuni lähedase inimese mõrvani. Laul sai head vastukaja: "kõige teravam laul tervelt albumilt."
Tiirimetsa vald

Tiirimetsa vald (saksa keeles Tirimetz) oli vald Saaremaal Anseküla kihelkonnas. Vald eksisteeris 1866–1891 ja siis liideti Tiirimetsa vald Abruka vallaga.
Valla alal asus Tiirimetsa mõis.
Changchuni ülikool

Changchuni ülikool (inglise keeles Changchun University) on ülikool Hiinas Changchunis.
Ülikool asutati 1946.
Kaldanoot

Kaldanoot on kurnpüünis, mida veetakse kaldale.

Ehitus

Ehitus sarnaneb teiste nootadega, kus võrgumaterjal rakendatakse kindla ja vajaliku kuju saavutamiseks nööridest (köitest) moodustatud karkassile. Kasutatakse seliseid, ujukeid ning raskusi, mille vahele on rakendatud noodalina. Loomuse paremaks koondamiseks võib kaldanoot olla varustatud toestamata päraga.

Püügiviis

Kaldanoot võib olla kas ühest või siis kahest tiivast veetav ja vedamine võib toimuda kas inimjõul või mehhanismide (noodavinn vm) abil. Kaldanoodale on iseloomulik, et selle tiivad rakendatakse laugelt kitsenevatena, mis hõlbustab nooda kaldale tõmbamist.

Tänapäev

Kaldanooda definitsioon kalapüügieeskirjas on – lubatud kurnpüünis,  veonooda alamliik, tiibade kogupikkusega kuni 50 m, millega loomus veetakse kaldale.
Ex situ looduskaitse

Ex situ looduskaitse (inglise ex-situ conservation) on elurikkuse komponentide (ka liikide) kaitse väljaspool nende looduslikku esinemiskohta. 
Kaitsealuseid liike hoitakse sel puhul näiteks looma- või botaanikaaedades. 
Ex situ looduskaitse vastand on in situ looduskaitse.
Badžau keel

Staatus ja kõnelejad

Badžau keelel on tänapäeval umbes 205 000 kõnelejat.(millest 150 000 kõneleb Indoneesia badžaud ja 55 000 Lääneranniku badžaud) Mõlemad suuremad badžau keeled kuuluvad ohustatud keelte hulka.
Lääneranniku badžaud räägitakse peamiselt Sabah' osariigi läänerannikul, Malaisias ning väiksematel aladel Borneo saare põhja- ja idaosas.
Pärsamaa vald (Karja kihelkond)

Pärsamaa vald (saksa keeles Persama) oli vald Saaremaal Karja kihelkonnas. Vald eksisteeris 1866–1939.
Valla alal asus teiste seas Pärsamaa mõis.
Põlva Eksperimentaalteater

Põlva Eksperimentaalteater on Põlva kultuuri- ja huvikeskuses tegutsev teatritrupp. Teater sai alguse 2006. aastal sõprade ringist.
Esimene lavastus oli "Tagasi pooles lootuses". Algusaastast alates on kõikide näidendite lavastaja või autor olnud Rivo Veski. Viiendast hooajast (2010/2011) lisandus teatri senisele koosseisule keskastmetrupp 7.–9. klassi õpilastest, keda juhendab Kati Kirikal. Teater kuulub ka Eesti Harrastusteatrite Liitu.
Viimastel aastatel on harrastusteater oma mahuka programmiga näidanud, et professionaalsete teatrite külalisetendustele Põlva kultuuri- ja huvikeskuses võivad konkurentsi pakkuda ka asjaarmastajad. Keskmine etenduste arv hooajal küündib paarikümneni ning keskmine külastajate arv ühel etendusel ulatub sadakonnani. Nii näeb ühel hooajal teatri lavastusi ligi 2000 vaatajat. Teater tegutseb mittetulunduslikel alustel.

Lavastus "Minu Põlvamaa"

Meie Stuudio ja Põlva Eksperimentaalteatri ühine projekt avas mõttetalgud juba 2010. aasta juulis, mil kogunes ajurünnakuks esimene kinnine koosolek. Ideedelennust sündis Põlvamaa murekohti lahkav lugu, mida ilmestasid Meie Stuudio tantsuõpetaja Andre Laine seaded. "Minu Põlvamaa" etendus vaid kahel korral – 7. ja 8. detsembril 2010. Pea kolmetunnises lavasõus tegi kaasa ka riigikogulane ja keskerakondlane Heimar Lenk. Lavastust käis kokku vaatamas ligi 800 pealtvaatajat. Meie Stuudio ja teatri koostöös sündinud lavaloo talletas DVD-le IDENT-Filmi operaator Vaidu Vidil.
Põlvamaa loos parodeeriti kohalikke kultuuri- ja poliitikategelasi, kelle suhu panid näitlejad "kohvilauajutud". Näiteks sai Heimar Lengi pruudiks Jakob Hurda nimelise Rahvahariduse Seltsi juhataja ja kohalik kultuuritegelane Sirje Vill, võitlust pidasid Tarmo-Onu ja Tilga-Onu (vastavad pseudonüümid Põlva endisele linnapeale Tarmo Tammele ja praegusele Põlva vallavanemale Aarne Tilgale). Materdati ka Sibulpoissi kui jõuetut põngerjat kahe suure "onu" kõrval (Sibulpoiss kujutas toonast Põlva maavanemat Priit Sibulat).
Schwengelm

Schwengelm (Schwengell) oli aadlisuguvõsa. 
Suguvõsa esimestest esindajatest on teada Georgius Schwengelm, kelle päritolu on teadmata. 1631. aastal sai Georgius Rootsilt aadlistaatuse. 
Suguvõsale kuulusid eri aegadel Eesti alal Valkla, Kunda mõis.
ODP

ODP (Ocean Drilling Program) on aastatel 1985–2003 läbi viidud ookeanipõhja puurimisprogramm.

Tutvustus

1985. aastal käivitunud ODP oli otseseks järeltulijaks sellele eelnenud DSDP-le. ODP finantseerijateks olid USA Rahvuslik Teadusfond ning 22 rahvusvahelist partnerit (JOIDES). Uuringuteks kasutati puurimislaeva JOIDES Resolution, et uurida ookeanibasseinide ajalugu ning ookeanipõhjas olevat maakoort. Programmi juhtis 18 USA asutusest koosnev JOI. Jaanuarist 1985 kuni septembrini 2003 korraldati üle 110 rahvusvahelise teadusretke, milles osales kokku üle 2600 teadlase. ODP-i käigus koguti puurimiste kaudu proove ookeanipõhja kivimitest ja setetest, tehti geokeemilisi ja geofüüsikalisi mõõtmisi puuraukudes ja eksperimente määramaks in situ tingimusi allpool ookeanipõhja. ODP-i raames läbi viidud uuringud täiendasid olemasolevaid teadmisi laamtektoonikast, maakoore struktuurist ning koostisest, tingimustest ürgsetes ookeanides ja kliimamuutustest.

Puurimine

Sageli puuriti tingimustes, kus oli väga kõrge rõhk, kõrged temperatuurid ja keemiliselt toksilised tingimused. Sellistes tingimustes puurimise tegid võimalikuks mitmed läbimurded ODP-i tehnoloogias, sealhulgas mitmete puurimistööriistade ja -tehnoloogiate arendamine. ODP oli esimene organisatsioon, kes viis läbi puurimisi nii suurtes sügavustes ja ekstreemsetes keskkonnatingimustes. Lisaks toimus areng setete analüüsis, analüütilistes instrumentides, vanuse määramise mudelites, merepõhja vaatlustes, in situ mõõtmistes ning uuringutel kasutatavas tarkvaras. Puurimistel koguti puursüdamikke kogupikkusega ligikaudu 223 kilomeetrit.

Tulemused

ODP-i avastused sisaldasid tõendeid ookeani keskahelikes toimuva magma pinnaletõusu ja uue ookeanilise maakoore tekke kohta ning vulkaanide ja ookeaniliste platoode tekke kohta. Tuvastati ka metaani paiknemine ookeanipõhja setetes gaasihüdraatide kujul. Lisaks sellele avastati elujõulised mikroobikooslused ookeanilise maakoore sügavatest kihtidest ja täheldati teatud rütme klimaatilises ajaloos. Puurimisel tehtud avastused viisid uute küsimuste ja hüpoteeside tekkeni ning panid aluse ka mõningatele uutele geoloogilistele distsipliinidele, näiteks geoloogilisele okeanograafiale.
Türi vald (2005)

Asustus

Türi vallas oli 1 linn (Türi), 2 alevikku (Oisu ja Särevere) ja 35 küla.

Külad

Arkma, Jändja, Kabala, Kahala, Karjaküla, Kirna, Kolu, Kurla, Kärevere, Laupa, Lokuta, Meossaare, Metsaküla, Mäeküla, Näsuvere, Ollepa, Pala, Pibari, Poaka, Põikva, Rassi, Raukla, Retla, Rikassaare, Saareotsa, Sagevere, Taikse, Tori, Tännassilma, Türi-Alliku, Vilita, Villevere, Väljaotsa, Äiamaa, Änari

Ajalugu

Türi vald moodustati 1992. aasta 30. jaanuaril.
MyHits (muusikatelekanal)

MyHits on meediakontsernile AS Eesti Meedia kuuluv muusikatelekanal, mis alustas tööd 1. jaanuaril 2017.
Muusikatelekanal levib kõikides suuremates kaabelvõrkudes.
Henri Troyat

Henri Troyat (pseudonüüm; 1. november 1911 Moskva – 2. märts 2007 Pariis) oli armeenia päritolu prantsuse kirjanik, Prantsuse Akadeemia liige (1959), paljude ajalooliste romaanide ja biograafiate autor.
Sündides rikka armeenia kaupmehe perekonnas oli tema nimi Levon Aslan Torossian, venepäraselt Lev Tarassov. Aastal 1918 põgenes ta koos vanematega Venemaalt. Rännati mitu aastat mööda Euroopat ja asuti lõpuks elama Pariisi eeslinna.
Henri (kasutatud on ka nimekuju Henry) õppis Pariisi ülikoolis õigusteadust. Pärast armeeteenistust asus ta aastal 1935 tööle politseiametnikuna, toimetas Seine’i prefektuuri ajalehte ja kirjutas öötundidel raamatuid. Esimene romaan "Petlik valgus" ("Faux Jour") avaldati samal 1935. aastal ja juba 1938 sai ta 27-aastaselt romaani "Ämblik" ("L'Araigne") eest Goncourti auhinna. Seejärel pühendus ta täielikult kirjanduslikule tegevusele. 
Äärmiselt viljaka ja menuka kirjanikuna on Troyat avaldanud üle saja raamatu, sealhulgas ajaloolisi ja psühholoogilisi romaane (ka mitmeköitelisi romaanisarju), novelle, mitmete prantsuse kirjanike elulood (Flaubert, Maupassant, Zola, Verlaine, Baudelaire, Balzac), eriti rohkesti aga vene kirjanike biograafiaid (Puškin, Lermontov, Dostojevski, Lev Tolstoi, Gogol, Tšehhov, Turgenev, Gorki, Tsvetajeva, Pasternak). Eesti keelde on seni tõlgitud põhiliselt vene tsaaride ja tsarinnade elulugusid.
Mehamn

Mehamn (ka Mehavn; põhjasaami keeles Donjevuotna, kveeni keeles Meehamina) on asula Norra põhjaosas Finnmargi maakonnas Nordkinni poolsaare põhjarannikul Barentsi mere ääres, Gamviki valla halduskeskus. Geograafilised koordinaadid on 71°02' N, 27°51' E. Tegu on ühe põhjapoolsema kohaga Mandri-Euroopas.

Nimi

Nimi tuleb vanapõhja nimest *Miðhǫfn ('Kesksadam').

Rahvastik

Elanike arv on 684 (1. jaanuar 2008). See on kasvamas. Asula pindala on 0,65 km², rahvastikutihedus 1052,3 in/km².

Majandus

Peamine tegevusala on kala vastuvõtmine ja kalatööstus.

Transport

Asulas on Mehamni lennujaam, kust algab jalgrada Nordkinnile. Lennujaamast tehakse kolm-neli lendu päevas. Asula varustamine käib põhiliselt õhu kaudu. Lennujaam rajati 1974. Aastas tehakse umbes 15 000 lennureisi.
Mehamni läbib iga päev mõlemas suunas laevaliin Hurtigruten; Mehamn on selle põhjapoolseim sadam (varem oli selleks Gamvik, kus laev enam ei peatu).
Maantee fylkesvei 888/894 ühendab Mehamni Kjøllefjordiga ning Ifjordi kaudu maanteega riksvei 98. Gamviki viib kohalik maantee (fylkesvei).

Side

Sihtnumber on 9770 MEHAMN.

Põhjapoolseim numbrituba

Mehamnis on Mandri-Euroopa kõige põhjapoolsem numbrituba, Mehamn Hotelli tuba nr 301. Põhjapoolsem hotell on Honningsvågis Magerøya saarel.

Kirik

Mehamnis on Mehamni kirik.

Ajalugu

2. juunil 1903 rüüstas Mehamnis 1200 kalurit Mehamni vaalapüügijaama (Mehamni mäss), sest kalurite arvates oli vaalade vähesuse tõttu kadunud tursk, keda vaalad oleksid pidanud maa lähedale ajama. Kalurite vastu kutsuti sõjavägi.
20. detsembril 1931 pühitseti Mehamni kabel.
Aastal 1944 tegid sakslased Finnmargi evakueerimise käigus vaalapüügijaama maatasa.
Aastal 1982 juhtus Mehamnis 15 inimelu nõudnud lennuõnnetus, mida nimetatakse Mehamni õnnetuseks.

Kultuur

Mehamnis on galerii Galleri Nordkyn.
Saksakeelne Vikipeedia

Kriitika

Saksa Wikipedia on tuntud oma vasakäärmusliku kallutatuse tõttu. 
Konservatiivne ajaleht Preußische Allgemeine Zeitung (PAZ) avaldas rea artikleid, mille autorid kritiseerivad tendentslikkust ja süüdistavad anonüümseid autoreid manipulatsioonides . Prantsuse politoloog Jean-Paul Picaper kritiseeris tuginemist vasakpoolsele ajakirjanikule Anton Maegerlele. Sarnast kriitikat kordas Saksa DV dissident Vera Lengsfeld 2012. aasta detsembris Bayernkurieris.
Veesi järv

Veesi järv on järv Haanja vallas.
Järv asub Haanja looduspargis.
Georgi Šehali

Georgi Šehali (1919 – ?) oli dirigent.
Ta lõpetas Leningradi konservatooriumi sõjaväeorkestrite dirigeerimisklassi. Seejärel juhtis ta 24 aastat Balti Laevastiku puhkpilliorkestrit Tallinnas.
Ta oli XVII üldlaulupeol sõjaväeosade ühendatud puhkpilliorkestri dirigent.
1981. aastast oli ta Aasovi-äärsete kreeklaste rahvamuusikaansambli "Sartana Kalliskivid" muusikaline juht.
UEFA Meistrite Liiga finaal 2017

Mängupaik

Vastavalt Prahas toimunud UEFA täitevkomitee istungil tehtud otsustele, teatati 30. juunil 2015, et finaalmäng toimub Millennium Stadiumil.
2016. aastal muutis staadion koostöös Principality Building Societyga nimeks "Principality Stadium"; siiski, kuna UEFA määrused ei luba kasutada sponsornime, mis pole ka turniiri sponsor, siis kasutatakse ametlikus kirjas endiselt "Millennium Stadium" nimekuju, finaalis kasutatakse nime "National Stadium of Wales" (Walesi rahvusstaadion).

Suursaadikud

Finaali suursaadik on endine Walesi rahvuskoondislane Ian Rush, kes tuli Liverpooliga kahel korral Euroopa karikavõitjaks (1981 ja 1984).
Andrei Korobeinik

Andrei Korobeinik (sündinud 5. novembril 1980 Pärnus) on Eesti poliitik, programmeerija ja ettevõtja, internetiportaali rate.ee looja. Ta on XIV Riigikogu liige ja oli ka XII Riigikogu liige.
Ta lõpetas aastal 1998 Pärnu Vene Gümnaasiumi. Samal aastal asus ta õppima Tartu Ülikooli matemaatika-informaatikateaduskonda.
Korobeinik müüs portaali rate.ee enamusosaluse 2005. aastal 39 miljoni krooni eest mobiilsideoperaatorile EMT. 2012. aastal ostis tema osalusega Rate Solutions OÜ Rate.ee-d haldava Serenda Investi EMT-lt tagasi.
Ta kuulus aastatel 2011–2018 Eesti Reformierakonda ja kandideeris selle nimekirjas 2011. aasta Riigikogu valimistel Pärnu maakonnas. Ta sai 2057 häält, kuid parlamenti ei pääsenud.
Riigikogu juhatuse otsusega sai Andrei Korobeinik XII Riigikogu liikmeks 2011. aasta 6. aprillil kultuuriminister Rein Langi asendusliikmena. Kuna Rein Lang astus kultuuriministri kohalt 4. detsembril 2013 tagasi, peatusid Korobeiniku volitused Riigikogu liikmena.
18. oktoobril 2011 valiti Korobeinik Vene Teatri nõukogu esimeheks. Aastatel 2011–2017 oli ta Eesti Maleliidu president.
Pavel Antsiborenko

Pavel Antsiborenko (vene Павел Афанасьевич Анциборенко; 23. detsember 1925 Poltava oblast, Ukraina NSV – 19. august 1944) oli Nõukogude Liidu sõjaväelane.
Ta langes Teises maailmasõjas Lüllemäe küla lähistel. Kuulutati postuumselt 24. märtsil 1945 Nõukogude Liidu kangelaseks koos Lenini ordeni ja Kuldtähe medali andmisega.
1967 avati Lüllemäe vennaskalmistul Pavel Antsiborenko mälestustahvel. 1976–1989 kandis Lüllemäe põhikool tema nime: Pavel Antsiborenko nimeline Lüllemäe 8-klassiline kool.
Varsa tänav

Varsa tänav on tänav Tartus Vana-Ihastes.
Varsa tänav algab Hipodroomi tänavalt ja suundub alguses üldjoones läände, ristub siis Salutähe tänavaga (paremalt) ning jaguneb pärast seda kaheks haruks, põhja ja lõunasse. Põhja suunas lõppeb umbtänavana, lõunas kulgeb kuni Hobuseraua tänavani.
Tudulinna vald (1939)

Tudulinna vald oli vald Virumaal aastail 1939–1949 ja Jõhvi maakonnas aastail 1949–1950.
Vald kuulus Riigivolikogu 72. valimisringkonda, kust valiti Hugo Kukke.
28. detsembril 1939 valiti vallavanemaks Eduard Timotheus.
13. septembril 1945 moodustati valla koosseisus Oonurme külanõukogu ja Tudulinna külanõukogu. 26. septembril 1950 arvati valla maa-ala Mustvee rajooni koosseisu.
Vulcanus

Vulcanus oli vanarooma mütoloogias tule ja sepistamise jumal, samastatud vanakreeka mütoloogia Hephaistosega ning etruski mütoloogia Sethlansiga. Tema teine nimi on Mulciber. 
Uskumuste kohaselt asus tema sepikoda Sitsiilias Etna mäe all ja teda seostati Maia ja Vestaga, kes olid Rooma kodukolde jumalannad. Tema püha, Vulcanalia festivali tähistati 23. augustil, suurima põua ja tuleohu ajal. Ühe tava kohaselt heideti tulle kalu ja väikesi loomi. 
Vulcanuse järgi on nimetatud Vulcano saar.
Normaalpuistu

Normaalpuistu ehk mudelpuistu on puistu, mis antud puistuelementide, vanuste ja kasvutingimuste (metsamajandusrežiimi) korral on optimaalne. Normaalpuistu täius on 100%. Normaalpuistu on ühevanuseline puhtpuistu, kus puude väljalangemine toimub iseharvenemise või mõõduka hooldusraie teel.
Normaalpuistu on puistu ideaal, seda kasutatakse puistute kasvu modelleerimisel ja hindamisel.
Davit Harutjunjan

Isiklikku

Ta on abielus ja kolme lapse isa.